Comisia pentru drepturile omului din Camera Deputaţilor a decis miercuri, în unanimitate, că ministrul de Interne, Carmen Dan, şi coordonatorul acţiunii Jandarmeriei de la protestul din 10 august, Cătălin Paraschiv, vor fi audiaţi pe data de 18 septembrie, la ora 11.00, a anunţat deputatul ProRomânia Cătălin Nechifor, citat de News.ro.

Foto: InquamPhotos/Alberto Groșescu

"A trecut în Comisia pentru drepturile omului propunerea mea de a invita ministrul Carmen Dan la discuţii despre evenimentele din 10 august, de la mitingul diasporei. Audierea va fi peste 2 săptămâni, marţi, ora 11. La propunerea colegei Adriana Săftoiu va fi invitat şi domnul Paraschiv, cel care a coordonat acţiunea Jandarmeriei. În plus, deputatul Tamara Ciotu a propus invitarea Institutului Roman pentru Drepturile Omului şi Avocatul Poporului. Votul a fost unanim!", a scris Cătălin Nechifor pe pagina sa de Facebook.

Audierile de marţi din Comisia de apărare din Senat pe tema violenţelor din 10 august, din Piaţa Victoriei, au fost scoase de pe ordinea de zi, la propunerea reprezentanţilor PSD - ALDE, care i-au reproşat preşedintelui Comisiei, liberalul Marcel Vela, că nu i-a consultat când a decis invitarea la comisie a autorităţilor implicate în evenimente. Preşedintele Comisiei de Apărare din Senat, Marcel Vela (PNL), a declarat, marţi, că parlamentarii puterii ”s-au temut să audă lucruri din gura prefectului Capitalei, Speranţa Cliseru”, el precizând că în raportul MAI referitor la protestul din 10 august ”sunt multe dezacorduri, multe situaţii care se bat cap în cap şi ar fi fost o şedinţă foarte interesantă”.

Reprezentanţii PSD i-au reproşat lui Vela că nu i-a consultat şi că de fapt nu vrea să afle informaţii şi detalii despre incidente, ci doar scandal mediatic, iar auderile la care erau aşteptaţi, în ordine, prefectul Capitalei Speranţa Cliseru, coordonatorul acţiunii jandarmilor din data de 10 august, maiorul Laurenţiu Cazan şi ministrul de Interne Carmen Dan, au fost anulate.

O nouă propunere a lui Vela ca audierile să fie reprogramate săptămâna viitoare a primit susţinerea a doar patru senatori.